Håndboldfællesskabet Lykkeliga for børn med udviklingshandicaps har haft besøg af Facebook, der ønskede at lave en video om det nordjyske fællesskab.

Når virksomhedsledere og chefer besøger mægtige Facebook i deres hovedkvarter i Californien, så kan de meget vel blive mødt af en kort video om det nordjysk-opstartede fællesskab Lykkeliga. Mediegiganten har nemlig for ganske nyligt været på besøg hos Lykkeligas ophavskvinde, Rikke Nielsen, og et stort stævne for børn med udviklingshandicaps i Gistrup. - Da jeg først blev ringet op af Facebook, så tænker jeg bare ’wow’. Det her bare endnu en vild ting på vores rejse, lyder det fra Rikke Nielsen, der tog initiativ til Lykkeliga med et Facebook-opslag tilbage i 2016. Lykkeliga er et nationalt håndboldfællesskab for børn med udviklingshandicaps og deres familier. Seks mand på besøg i fire dage Og det var netop det Facebook-opslag, som den amerikanske mediegigant ønskede at lave en video om. Derfor kom et produktionshold bestående af seks personer på besøg i fire dage i Nordjylland tilbage i september måned for at lave optagelser til en video om Lykkeliga, hvordan det hele startede med en Facebook-opdatering skrevet af Rikke Nielsen, og hvordan Lykkeliga bruger Facebook til at opnå kontakt til foreningens mange medlemmer i dag. - De ville gerne fortælle, hvordan vi bruger Facebook. Og man kan jo godt sige, at det hele startede, da jeg skrev ud på Facebook, om nogle andre havde lyst til at spille håndbold med min datter Magda og mig, siger Rikke Nielsen. Brugt i intern markedsføring Optagelserne er blevet til en video på cirka tre minutter, og ifølge Rikke Nielsen bliver den brugt internt hos Facebook. - Vi fik en besked fra en dansker, som arbejder hos Facebook. Hun var på besøg hos hovedkvarteret, og her havde Mark Zuckerberg (Facebooks stifter, red.) brugt videoen på et internt seminar til at forklare, hvordan vi i vores fællesskab bruger Facebook. Og videoen skulle også bruges eksternt, skrev hun til os. Rikke Nielsen har dog også haft sine betænkeligheder ved videoen: - Jeg ved jo godt, at Facebook også har en agenda med det her, men det er sgu lidt vildt, at så stort et firma har set vores projekt, siger Rikke Nielsen. Lykkeliga sigter efter at aktivere mere end 300 udviklingshandicappede børn på minimum 15 hold.